Piraattipuolueen puheenjohtaja Jonna Purojärvi arvostelee kovin sanoin Juha Sipilän (kesk.) hallituksen budjettiesitykseen sisältyviä työttömiin kohdistuvia toimia.

Budjettiesityksessä linjataan, että jo aikaisemmin sovittu aktiivimalli otetaan käyttöön ja siinä työttömän pitää tehdä töitä 18 tuntia 65 päivän aikana, muuten työttömyysturva alenee viitisen prosenttia.

–Jos lasketaan mukavalla tasaluvulla 300 000, 18 tuntia jokaiselle työtä tarkoittaa lähes 5,4 miljoonaa työtuntia 65 päivän ajanjaksolla. Sikäli kun tämä velvoite toistuu jokaisen jakson päätyttyä, 65 päivän pätkiä mahtuu vuoteen viidesti ja risat päälle (5,615). Vuoden aikana siis kertyisi noin 5,6-kertaisesti tuo 5,4 miljoonaa työtuntia, semmoiset 30 miljoonaa työtuntia, Purojärvi laskee Puheenvuoron blogissaan .

Purojärvi huomauttaa, että järjestelmää valvomaan tarvitaan ”melkoinen virkamiesarmeija”.

–30 miljoonaa työtuntia vuosittain, ilman palkkaa, ilman kunnollista työsopimusta. 30 miljoonaa työtuntia, johon ei tarvita palkattua työvoimaa. Epäselviä tilanteita varmasti riittää, joihin vielä upotetaan ihan hyvä määrä henkilötyövuosia. Noin 5 prosentin alentuma työttömän korvauksista ei korvaa tuota hintalappua, mikä järjestelmän pyörittelyyn tulee, ei, vaikka jokainen työtön jättäisi tasaisin väliajoin tuon velvoitteen täyttämättä.Näillä eväillä Suomi kuntoon, hän ihmettelee.

Hän arvioi blogistaan syntyneessä keskustelussa, että esimerkiksi hallituksen ajatus päästää työtön opiskelemaan tai aloittamaan yritystoimintaa on kannatettava muutos.

–Työttömien työllistäminen ilman palkkaa tuskin luo työpaikkoja juurikaan edes välillisesti - kuten kikykään ei välttämättä niin tee. Suomen kilpailukyky on suhteellisen hyvä edelleen suhteessa maailman markkinoiden muutokseen, eikä ole realistista pitää joka vuosi tilannetta täysin samana. Talouden muutoksiin jos reagoidaan lyhyellä muistilla tai vain jalkojen juureen katsomalla eteenpäin suuntautuneen sijasta, tehdään pidempiaikaisemmin haittaa, Purojärvi kommentoi.

Hän huomauttaa, että akuutteja lääkkeitä työllisyyden nostoon on aika vähän.

–Pidemmällä tähtäimellä - alasta riippuen - työajan lyhentäminen voi auttaa. Pääasiassa ne alat, joilla työaika ei ole suorassa yhteydessä tuottavuuteen, jolloin palkan alentamisen ei tarvitse myöskään suorassa suhteessa seurata lyhentynyttä työpäivää. Aloittavien yrittäjien byrokratian hoitoon tulee saada tukea, ja ylipäätään yrittäjät tulisi saada järkevästi sosiaaliturvan piiriin.

Työttömän näkökulmasta olisi Purojärven mukaan hyvä, jos vapaaehtoista toimintaa voisi harjoittaa ilman pelkoa tukien menetyksestä.

–On nurinkurista, että sanktioilla pelottelemalla tehty palkaton työ on vapaaehtoisesti tehtyä työtä hyväksytympää.

Sipilän hallituksen aktiivimallia on arvosteltu rajusti jo aikaisemmin. Työttömien Keskusjärjestö antoi asiasta lausuntonsa kesäkuussa ja kuvaili mallia ”pöyristyttävän julmaksi”. Myös SAK on pitänyt mallia kohtuuttomana.

Lisää aiheesta:

Juha Sipilän hallituksen aktiivimalli suututtaa: ”Aivan pöyristyttävän julmaa ajattelua”

Arvio hallituksen aktiivimallista: ”Loihtii 100 000 työtöntä yhdessä yössä”

”Suomessa työttömien sanktiot ovat kohtuuttoman kovia” – SAK: Lopetetaan aktiivimalli

Työttömät pakkohaastatteluun 3 kk välein: Valvonta ja sanktiot lisääntyvät – päätöksiä karensseista ei ulkoisteta